《射的山龙瑞宫问阳明洞天洞盖是禹穴》
元代·吴莱

意行得古洞，忽到阳明天。人传是禹穴，愧我匪史迁。

上摩青冥出，涌作芙蓉巅。下开巨石窟，郁以藤萝缠。

自昔乘四载，于兹理百川。岳渎通脉络，蛟螭被拘挛。

真长或可待，宛委空风烟。衣冠竟一窆，简札犹遗编。

世间后百世，龙鬼巧相挻。安能洗涤尽，却见鸿荒前。

惜哉不可及，恐此复偶然。黄庭或秘景，绛府尚灵仙。

精英倚怪木，狡狯戏神泉。无论凤文舄，肯降狐鸟筵。

长啸望天末，白云年复年。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》